От края на юли 1798 година Осман Пазвантоглу започва непрекъснати нападения от Видин срещу обсаждащите го армии, като разпръсква отделни подразделения и отвежда обозите им в крепостта. Малко след това Али Тепеделенли изцяло изоставя обсадата и се връща в Албания, позовавайки се на опасност от френско нападение там след началото на Египетската кампания. В самия обсаден Видин възниква недоволство на гражданите, оглавено от номиналния комендант на града Хаджи Хапти паша, но той е убит от приближения на Пазвантоглу Идрис Молла и бунтът е пресечен в зародиш.